I sidste uge kom den britiske filmpris Bafta under beskydning for kun at have nomineret hvide skuespillere i sine skuespilkategorier.

Og ser man på de netop offentliggjorte nomineringer til Oscar-uddelingen, der finder sted natten til den 10. februar, lader de stadig en del tilbage at ønske, mener DR’s filmekspert Maria Månson.

Oscar-uddelingen 2020 The Academy Awards er en filmpris, der er blevet uddelt hvert år siden 1929. Den anses af mange for den mest prestigefulde filmpris i verden.

Priserne uddeles af det amerikanske Academy of Motion Picture Arts and Sciences (AMPAS). I år uddeles der priser i 24 kategorier.

Oscar-uddelingen 2020 bliver - ligesom sidste år - uden vært. Oscar-uddelingen i 2019 var den første i 30 år, som ikke havde nogen vært.

Det blev ikke til nogen dansk Oscar i år, selv om dansk-syriske 'The Cave' var nomineret i kategorien 'Bedste dokumentar'. Tidligere har danske film hevet i alt syv Oscar-statuetter i land. Tre for 'Bedste internationale film' (tidligere 'Bedste ikke-engelsksprogede film') samt fire for 'Bedste kortfilm'.

- Det er stadig meget hvidt i skuespilkategorierne. Jeg kunne godt have ønsket mig, at Lupita Nyong'o havde inkasseret en nominering for 'Us', og at skuespillerne fra sydkoreanske 'Parasite' var blevet nomineret. 'Parasite' er ellers - velfortjent - nomineret i en række andre kategorier.

Der er dog – trods alt – mere diversitet i skuespilkategorierne til Oscar-uddelingen end til BAFTA-uddelingen, mener Maria Månson.

- Både Cynthia Erivo og Antonio Banderas er nomineret for deres hovedroller i henholdsvis 'Harriet' og 'Pain and Glory', og det er dejligt at se.